Fastmerke for vannivå på halvøya Bjørholmen på Tregde i Lindesnes kommune.  Foto: Karl Ragnar Gjertsen  
 
**NN1954** er et nasjonalt norsk høydedatum. Navnet er en forkortelse for **Normalnull 1954.** Et høydedatum er et referansesystem for å angi nøyaktig hvor mange meter over havet et punkt ligger.

NN1954 er knyttet til et fastmerke ved Tregde vannstandsmåler nær Mandal. Dette fastmerket er fundamentalpunktet for NN1954. Høyden på fastmerket er basert på en utjevning som ble gjort i 1954 av middelvannstandsberegningene for Oslo, Nevlunghavn, Tregde, Stavanger, Bergen, Kjølsdal og Heimsjø. Beregningene var basert på målinger som var gjort over perioder på 18–53 år.

Fastmerket er laget av messing og er festet til en søyle av labradoritt. Søylen står på halvøya Bjørholmen ca. 500 m sør for Tregde sentrum og ca. 80 m nord for selve vannstandsmåleren. Fastmerket har høyde 11,205 m i NN1954.

Høydesystemet ble realisert ved å lage et nett med høydefastmerker langs veger og jernbane. Avstanden mellom fastmerkene er ca. 1 km. Høyden ble bestemt med presisjonsnivellement mellom fastmerkene.

Opprinnelig ble NN1954 bare brukt for Sør-Norge, mens Nord-Norge hadde et annet datum, NNN1957. Disse to systemene ble knyttet sammen i 1974 med en utjevning langs strekningen Fauske–Narvik. Betegnelsen NNN1957 gikk ut av bruk fra 1. januar 1996 uten at man endret på høydene. Noen kommuner, blant annet Oslo og Trondheim, hadde egne høydesystemer.

NN1954 ble brukt uten korreksjon for landhevning i over 60 år, og noen steder er forskjellen mellom NN1954 og egentlig høyde over geoiden 30–40 cm. Landhevningen varier i ulike deler av landet, en ønsker å kvitte seg med de lokale høydesystemene, og det er vanskelig å bruke NN1954 sammen med satellittbaserte systemer som GPS. Et nytt høydesystem NN2000 blir derfor innført i tidsrommet 2011–2017.

Historikk
---------

I 1954 vedtok Norges geografiske kommisjon at fundamentalpunktet for høyder i Norge skulle flyttes fra Oslo og knyttes til vannstandsmåleren i Trægde ved Mandal. I 1955 ble det funnet et egnet punkt for obelisken på en høyde på Bjørholmen ca. 81 meter fra vannstandsmåleren. 

Tre nivellementsfastmerker ble montert på stedet. Det ble bestilt en obelisk, med samme dimensjoner som den som befant seg i NGOs hage, av labradorstein hos Grønseth steinindustri i Oslo. Obelisken ble montert på Bjørholmen i mai 1956. Obelisken i NGOs hage ble stående, men kulen på toppen ble fjernet og plassert på toppen av den nye obelisken i Trægde for å markere at dette var blitt fundamentalpunkt for høyder i Norge. Obelisken i Tregde er knyttet til "overvåking" av landets høydenett, på samme måte som tilsvarende stasjon i Varberg for Sverige og Newlyn i England.

Obelisken, samt fastmerket i fjell foran denne, er i dag et kulturminne og ble fredet etter forskrift av 9.november 2011. Forvaltningsplan skal være utarbeidet innen utgangen av år 2026. AskeladdenID/Kulturminneid: 244496. 

Begrunnelse for fredningen: 

> Obelisken på Tregde er viktig fordi den var fundamentalpunkt for høydesystemet i Norge som ble kalt Norsk Normalnull av 1954 (NN 1954). Dette systemet har vært i bruk siden 1954, men er gradvis erstattet av Norsk Normalnull av 2000 (NN 2000), som ikke har fundamentalpunkt. Før 1954 var høydesystemet basert på et punkt i Oslo, men fordi Oslo øker høyden over havet med 3,61 mm/år ble punktet flyttet til Tregde, der det ikke er landheving. Kulen på toppen av obelisken stod opprinnelig på forrige fundamentalpunkt i Oslo, men ble flyttet i 1954. Selve fundamentalpunktet er markert med en bolt inne i Obelisken som er definert som 11.205 moh i NN 1954. 
> 
> 
>

Referanser
----------

1. ↑   www.kulturminnesok.no
2. ↑   www.kulturminnesok.no
3. ↑  Forskrift 9. november 2011 nr. 1088 om fredning av statens kulturhistoriske eiendommer: Kapittel 28. Fredete eiendommer i landsverneplan for Statens kartverk. TREGDE, NORMAL NULL AV 1954.
4. ↑   www.kulturminnesok.no
5. ↑   Forskrift om fredning av statens kulturhistoriske eiendommer. 
Kapittel 28 - Fredete eiendommer i landsverneplan for Statens Kartverk.
TREGDE, NORMAL NULL AV 1954.

Kilder
------

* «Nytt høydesystem NN2000». Statens kartverk. 26. mai 2016. Besøkt 27. juli 2016.
* «Norges offisielle høydesystemer og referansenivåer» (PDF). Statens kartverk. 1. desember 2009. Besøkt 27. juli 2016.

|  |  |
| --- | --- |
| Oppslagsverk/autoritetsdata | Store norske leksikon
 |